Imtella' Diċembru 13, 2021 Rapport: Adrian Spiteri Guido Lanfranco, li huwa magħruf l-aktar għad-diversi għaqdiet li waqqaf, kif ukoll għar-riċerka dwar l-użi mediċinali tal-flora u l-fawna Maltija, għadu qiegħed jagħti kontribut lis-soċjetà u l-akkademiċi Maltin, anki wara mewtu. F'ċerimonja komemorattiva għall-ħajja ta' qsim tal-għerf ta' Guido Lanfranco, l-Università ta' Malta fakkret il-kontribut ta' Lanfranco, speċjalment dwar ix-xjenza u l-ambjent Malti. "Jeħtieġ li jkun hawn iżjed nies li jistudjaw affarijiet dwar Malta speċjalment, għax fuq barra hemm ħafna nies oħrajn jistudjawhom, imma fuq Malta hemm bżonn ħafna iżjed studji qabel jispiċċaw ċertu drawwiet, ħxejjex u annimali, qabel jispiċċa ċertu ambjent, jeħtieġ li jkun hawn iktar nies jaħdmu f'dawn l-affarijiet, u mhux għall-flus, imma f'għaqdiet u individwalment, bil-ħidmiet u l-investigazzjonijiet tagħhom." Din kienet il-missjoni ta' Guido Lanfranco fi kliemu stess, li minbarra l-karriera tiegħu ta' għalliem tal-Bijolġija, ħa l-inizjattiva biex fost oħrajn kiteb u rriċerka fid-dettall il-flora u l-fawna Maltija. F'ċerimonja ta' tifkira għall-ħajja ta' riċerka u l-qsim tal-għerf ta' Guido Lanfranco, il-pro rettur tal-Università ta' Malta, Carmen Sammut, qalet li l-kontribuzzjonijiet ta' Lanfranco waslu għall-bidliet kbar, speċjalment permezz tal-kuxjenza li qajjem dwar il-valur ambjentali. Il-Professur Everaldo Attard qal li r-riċerka li għamel Lanfranco dwar il-valur mediċinali tal-flora u l-fawna Maltija, ħejjiet il-bażi li fuqha għadha ssir riċerka sal-lum. "Ikkontribwixxa ħafna mill-aspett mediċinali, u ħafna studenti li jagħmlu riċerka u teżijiet fuq din il-gwida, permezz ta' Guido Lanfranco. Aħna konna nfittxuh dejjem għax nafu li huwa sors ta' tradizzjoni, apparti fuq il-folklor ta' ħafna oġġetti u affarijiet illi għandna b'mod estiż hawn Malta, imma fuq il-pjanti mediċinali għamel ħafna riċerka li nistgħu nimirħu fiha." Iben Guido Lanfranco, Dr Sandro Lanfranco iddeskriva l-passjoni ta' missieru għal dak kollu li hu Malti bħala waħda qawwija u li ddominatlu ħajtu kollha. "Kien jinteressah dak kollu li jagħmlu l-Maltin, fil-fatt anki l-għaqdiet li waqqaf u li ssieħeb magħhom, kollha kellhom it-titolu Malta fih, l-istorja naturali ta' Malta, il-folkor ta' Malta, il-presepji f'Malta, il-mudelli ta' knejjes f'Malta u kienet din it-tema prinċipali, u kien imur minn interess għall-ieħor b'mod kważi ferventi, b'passjoni, imma kollha kemm huma kellhom x'jaqsmu ma' Malta," qal Sanfro Lanfranco. "Mhux għax għandi ż-żmien x'naħli, imma biex nuża ż-żmien, naqsam xogħli ma' ħaddieħor, norganizza wirjiet, nagħmel taħditiet, infatti taħditiet għamilt mijiet, artikoli ktibt mijiet, fuq televiżjoni u r-radju għamilt mijiet ukoll, naqsam dak li naf jien ma ħaddieħor, imma iżjed kemm jgħaddi żmien minn fuqi, iżjed insir umli nħossni jien," kien qal Guido Lanfranco dwar il-ħidma tul ħajtu.